Найджъл Фараж бе определен за британец на годината от вестник "Таймс" - Телевизия Европа
Найджъл Фараж бе определен за британец на...
Найджъл Фараж бе определен за британец на годината от вестник „Таймс“
Вестник „Таймс“ определи Найджъл Фараж за британец на годината. Престижното британско издание отдаде дължимото на лидера на Партията за независимост на Обединеното кралство, която тази година успя да отнеме 2 депутатски места от торите в парламента. Лидерът на Партията за независимост на Обединеното кралство – UKIP, Найджъл Фараж бе определен за „британец на годината“ от вестник „Таймс“.
Като мотив за решението изданието посочва значителното покачване на популярността на основаната от Фараж политическа сила през последните 12 месеца.
„През изминалата година никой не е определял лицето на британската политика както Фараж“, пише вестникът. „Той промени досегашните правила на играта и вече е невъзможно UKIP да бъде пренебрегната“, отбелязва изданието. Според „Таймс“ партията бележи началото на нова политическа епоха на Острова.
Сред тазгодишните успехи на партията на Фараж бяха победата на UKIP на евроизборите и спечелването на 2 депутатски места в парламента, отнети от редиците на торите.
„UKIP спечелва на своя страна хората, които смятат, че традиционните партии са нарушили обещанията си и в стремежа си да спечелват депутатски места напълно са пренебрегнали онеправдания електорат в крайбрежните курорти и населените места, намиращи се в сърцето на страната. Фокусирането върху тази коалиция от разочаровани направи UKIP по-малко хомогенна, но със сигурност по-популярна“, допълват от вестника.
Найджъл Фараж и партията му добиха известност не само на Острова, но и в Европа, след като през 2013 г. подеха кампания срещу българските и румънски граждани заради отпадането на ограниченията за работа в Англия след 1 януари 2014, плашейки британците с бомбастичната цифра от над 1 милион имигранти от двете балкански страни. Това обаче се оказа напълно невярно, след като британският статистически институт публикува доклад, доказващ тъкмо обратното – че изключително малка бройка хора от България и Румъния изобщо искат да отидат в Англия.